
REZUMAT 


Cu fiecare creație, compozitorul Vasile Herman găsește oportunități pentru afirmarea 
muzicii românești în context european. Sub aparenta antinomie din titlurile celor două 
lucrări de gen se ascunde intenţia de exprimare a identităţii culturale, realizată prin 
procedee componistice care devin idiomatice. Recviemul trac şi cel profan, concepute în 
primul deceniu al secolului al XXI-lea, readuc în discuţie ritualuri de trecere din tradiția 
românilor. Prin resuscitarea și valorificarea stratului vechi al culturii orale, Herman vizează 
autenticitatea şi specificul spaţiului mioritic. Acestea se conjugă cu un limbaj perfect 
încadrat în epoca sa, care însă este cel mai adesea justificat ca fiind o extensie a valorilor 
folclorului. Astfel, melodica, ritmica, modalităţile de conturare a discursului, dar şi 
orchestraţia, sunt chemate ca sub o aparență modernă să recreeze o atmosferă ancestrală, un 
ethos care definește identitatea zonei noastre geografice, oferind în același timp premisele 
înscrierii acestei muzici în sfera de interes a culturii universale. 

folclorică, strat ancestral, folclor viu, identitate culturală, ethos, arheologie muzicală. 


Creația compozitorului clujean Vasile Herman, încă insuficient cunoscută 
şi valorificată, oferă cercetătorului interesat numeroase teme de meditaţie şi 
analiză. Din corpusul mare al lucrărilor sale am selectat pentru discuţie două, 
reunite prin tematica lor şi nu numai. Piesele aparţin ultimei perioade de creaţie și 


poartă numele Recviem trac (finalizată în 2002) şi Recviem profan (finalizată în 2008). 
Este momentul deplinei maturități creatoare, în care stilul personal este clar 
stabilit, cu o tendinţă de reevaluare a moștenirii culturale străvechi a românilor, 
ceea ce se poate numi „perioada dacismelor”. Gândirea componistică matură, 
specifică în cazul lui Herman celei de-a doua perioade de creaţie (1970-1990), este 
marcată şi îmbogăţită ulterior de o preocupare serioasăpentru descoperirea unui 
nivel ancestral al culturii române, evidenţiată în creaţie prin utilizarea unor 
cuvinte, texte, fragmente presupuse a fi aparţinut vocabularului vechilor locuitori 
ai teritoriului românesc şi prin apelul la anumite intonaţii, sonorități, ritmuri cu 
valoare de arhetip. 

Sensibilizarea polului ideal al câmpului estetic prin apelul la termenul 
„recviem” se particularizează datorită alăturării noţiunilor „trac” și respectiv 
„profan”. Astfel, recviemul nu va fi ceea ce am putea aștepta în mod ideal, ci va 
scoate la lumină un potenţial ascuns, accidentul sau inerentul substanţei (Kant). 
Oximoronul implicat în fiecare din cele două titluri dă naștere unor aparente 
antinomii, atâta timp cât percepem noţiunea de „recviem” în sensul ei tradițional, 
ca pe un gen muzical cu rădăcini cultice, legat mai mult sau mai puţin de trăirea 
religioasă. În cazurile luate în discuţie însă, intenția compozitorului este alta. 
Recviemul este privit mai degrabă ca ritual de înmormântare sau de trecere, fără 
altă trimitere la genul clasic (în sensul larg al termenului). Herman nu este singular 
în acest tip de abordare, dimpotrivă, muzica românească beneficiază, în special 
după 1990, de o largă varietate de recviemuri pliate pe spiritul românesc!, unele 
dintre ele creând legătura cu parastasul ortodox, altele având ca suport ideatic 
diferite momente rituale legate de moarte?. Herman este însă printre puţinii 
compozitori care se apropie de acest gen de două ori pe parcursul creaţiei sale. În 
treacăt fie amintit, acest tablou ar putea fi întregit de cantata Epigrafuri (2002) pe 
texte dacice traduse (cu tentă funebră) și de ultima lucrare a compozitorului 
clujean, finalizată cu foarte puţin timp înainte de trecerea sa din această lume, o 
Threnia pentru vioară, violoncel şi două grupe de percuție. În ultimul caz însă, 
asocierea cu zona ritualică este sublimată. 

Se poate susține că această perspectivă face parte din încercarea de 
exprimare a identităţii naţionale în context universal. Herman vorbeşte în scrierile 
sale teoretice despre tendința compozitorilor români din secolul XX de a micşora 
diferenţele sau întârzierea față de muzica apuseană. Aceasta se manifestă prin 
„recuperarea” genurilor muzicale consacrate: iniţial într-un stil mai puţin original, 


1 Din acest punct de vedere, demersul de faţă se justifică prin intenţia de recuperare a celor două lucrări. 
Muzicologia românească se bucură de o prezentare consistentă a recviemului românesc, realizată de 
compozitorul Adrian Pop. Creaţiile lui Herman însă, apărute ulterior, au rămas deocamdată 
necunoscute. 

2 Adrian Pop, Recviemul românesc, Editura MediaMusica, Cluj-Napoca, 2004. 

cu influențe postromantice (în general în prima jumătate a secolului XX), apoi (în 
special din a doua jumătate a secolului XX) găsind soluţii pentru o exprimare 
personală. Cele două etape sunt denumite în scrierile lui Herman „compensare” și 
„afirmare”!. Afirmarea muzicii românești în plan internaţional se realizează în 
principiu prin conştientizarea identităţii naţionale și valorificarea potenţialului 
specific, prin integrarea elementului autohton în concepţia europeană. Tendinţa 
majorității compozitorilor români de la Enescu încoace este aceea de a selecta din 
zona folclorului unele trăsături considerate specifice şi de a le plia pe genurile și 
formele muzicii culte. În cazul lui Vasile Herman este mai mult decât o deprindere 
izvorâtă din înțelegerea raţională. Pornind de la intenţia de a regăsi date definitorii 
ale culturii orale, compozitorul clujean dedică aproximativ zece ani cercetării în 
profunzime a folclorului. Face acest lucru cu convingerea că va obține ceva mai 
mult decât colegii săi de generaţie, compozitori români care la rândul lor apelau la 
această sursă. Rezultatele nu sunt comunicate decât sub formă indirectă, ele 
transpar la nivelul creaţiei și pot fi regăsite parţial ca sugestii în cadrul scrierilor 
teoretice, dar muzicianul clujean este convins că „a forat mai adânc” și a extras 
esențele. Este modul în care Herman trăieşte cultura și în ultimă instanță aceasta 
este identitatea sa. 

Abordarea analitică a celor două recviemuri ne oferă încă un prilej de a ne 
apropia de gândirea compozitorului clujean, sesizând câteva detalii care au devenit 
idiomatice în creaţia sa. 

Un prim aspect caracteristic este dat de alegerea textelor pentru lucrările 
sale. Suportul ideatic pentru transpunerea muzicală îl oferă în cazul Recviemului 
trac un colaj realizat de compozitor. Selecţia versurilor are în vedere intenţia de a 
sublinia identitatea românilor prin valorificarea fondului ancestral al culturii orale. 
Studiul teoretic Vechime și identitate în muzica tradițională românească, redactat de 
Herman în 2007, ne oferă sugestii cu privire la modul în care se poate aprecia 
vechimea unui text folcloric, între alte considerente fiind și acela al sincretismului 
păgâno-creştin. Alături de simbolurile obișnuite legate de moarte, cum ar fi 
pământul negru, întunericul, biserica, florile de pe mormânt, apare o trimitere la 
stâlpii care se aşezau în trecut la capătul mormântului, sau la marea care desparte 
lumea aceasta de cealaltă, ceea ce ne îndreptățește să credem că textele aparțin 
unui strat folcloric străvechi, în care se îmbină simbolurile creștine cu cele 
precreştine. De asemenea, sonoritatea este apropiată de aceea a unei incantaţii 
extrasă din acelaşi strat magic ancestral. 


1 Vasile Herman, Formă și stil în noua creație muzicală românească, Editura Muzicală, 1977. 

I. Tu du-mi-te, du-te 
Tot din stâlp în stâlp 
Din mormânt mormânt 
Nici nu te tămâie 
Nici nu te comând. 
Tu du-mi-te, du-te 
Prin negre-ntunerici 
Prin sfinte biserici 
Odor la mormânt 
Sub negru pământ... 
Prin negre-ntunerici 
Prin sfinte biserici 
Tu du-mi-te, du-te... 


II. Suflet despărțit 
De multe mâhnit 
Pleacă şi se duce 
Marea o ajunge 

Marea în cea parte 


Ce lumea-mi desparte. 


Vine marea mare 
Vine în turbare 
Unde se aduce 

Lumea s-o îmbuce 
Marea în cea parte 
Ce lumea-mi desparte 
Marea fără nume 


III. De azi înainte 
Tu să-mi fii părinte 
Pământe, pământe... 
Tu du-mi-te, du-te, 

Pe cărări bătute 
Prin negre-ntunerici 
Prin sfinte biserici. 


L-ailaltă lume. 
Acolo tu vei afla 
Spre îndestularea ta 
Flori tu vei culege 
Și doru-ți va trece. 


Prin aliteraţia vocalei ”u” pe unele fragmente de text, caracterul misterios, 
chiar lugubru, este accentuat. (Tu du-mi-te, du-te/ Pe cărări bătute...) Pentru a 
sublinia ideea de incantație, compozitorul va încredința partea vocală a 
recviemului său unui singur solist, bariton. Utilizarea acestui text vorbește în mod 
explicit despre intenţia lui Herman de a resuscita și a transfera în zona valorii 
estetice date ale culturii orale. Lucrarea muzicală se conturează pe trei secțiuni 
corespunzătoare textului folcloric. 

Cel de-al doilea recviem va porni de la textele unor bocete, exprimând în 
prima fază revolta faţă de situaţia tristă a morţii, spre deosebire de primul în care 
era o notă de consolare. Aici însă, aşa cum este tradiţia, cei rămaşi în urmă se ceartă 
cu moartea, cea responsabilă pentru dispariţia celui drag. Pentru o redare cât mai 
autentică, Herman va implica aici un ansamblu de femei, șase „bocitoare”, grupate 
câte două pe trei voci. 

Cel de-al doilea recviem va porni de la textele unor bocete, exprimând în 
prima fază revolta faţă de situaţia tristă a morţii, spre deosebire de primul în care 
era o notă de consolare. Aici însă, aşa cum este tradiţia, cei rămaşi în urmă se ceartă 
cu moartea, cea responsabilă pentru dispariţia celui drag. Pentru o redare cât mai 
autentică, Herman va implica aici un ansamblu de femei, șase “bocitoare”, grupate 
câte două pe trei voci. 

]. Arde-mi-te-ar focul, lume, II. Foaie verde de trei flori 


Din trei părți cu lemne verzi Un” ţi-a fost moarte să mori? 
Şi de-o parte cu uscate În bătaia vântului, 
Dacă-n tine n-avem parte La cetina bradului. 
Numai de străinătate. De jelit cin” te-a jelit? 
Sărmană inima mea Păsările-au ciripit. 
Nu te jelui așa De scăldat cin’ te-a scăldat? 
Că nu-i trăi cât lumea Ploile când au plouat 
Că- itrăi o zi, ori două Pe mine că m-au scăldat. 
Și te-i topi ca o rouă. Lumânarea cin’ ţi-a pus? 


Soarele când a fost sus. 
De-ngropat cin’ te-a-ngropat? 
Trei brazi mari s-au răsturnat 

Pe mine m-au îngropat. 

Fluieraşul un’ l-ai pus? 

În craca bradului sus 
Și când vântul mi-o bătea 
Fluieraşul mi-o cânta. 


Fiecare secțiune muzicală corespunzătoare textului folcloric este precedată 
de câte un fragment instrumental intitulat Triumful amintirilor. Rezultă astfel patru 
părți. 

Pentru că recviemul este unul profan, aspectele religioase sunt vag aduse 
în discuţie, în schimb sunt accentuate cele legate de tradițiile românilor: cearta cu 
moartea urmată de consolare și speranţa unei treceri timpurii pentru cel ce a rămas 
în viață, interesul pentru ceea ce se petrece de acum înainte cu cel plecat, integrarea 
în natură unde toate elementele conlucrează pentru bunăstarea sa, importanţa 
bradului în cadrul ritualului sau prezenţa fluierului. Înrudirea tematică a acestui 
text cu unele variante ale baladei Miorița este evidentă. 

Cele două fragmente folclorice oferă pentru Vasile Herman premisele unei 
abordări muzicale care devine, în cazul său, definitorie. 

În primul rând este vorba despre interesul pentru obţinerea unui ethos 
specific, deja observat pe parcursul creaţiei sale și care este rezultatul exprimării 
identităţii în context european. Ansamblul instrumental utilizat în fiecare dintre 
cele două cazuri este astfel conceput încât să contribuie la redarea unei sonorități 
cât mai apropiate de atmosfera satului românesc: coarde (vioară, violă, violoncel; 
în cazul Recviemului trac şi o harpă), instrumente de suflat din lemn (flaut și clarinet 
pentru Recviemul trac; două capuri de flaut și un flaut piccolo pentru Recviemul 
profan). Componenta cea mai diversificată este în ambele cazuri aceea a percuțiilor. 
Herman implică pentru fiecare lucrare câte două grupe de percuție, incluzând 

acele instrumente care contribuie la sublinierea identității spaţiului carpatic: toaca 
de lemn, fluiere păstoreşti, clopote și tălăngi. Prin utilizarea acestora se reliefează şi 
se valorifică anumite sonorități pe care Herman le-a păstrat în memoria sa încă din 
copilărie. Amintirile sale, ambientul şi cântecele reținute în subconștient din 
perioada vacanţelor la bunici, la ţară, constituie un fond pe care se pliază gândirea 
creatoare și sunt o sursă de inspiraţie. Este motivul pentru care multe momente din 
muzica lui Herman creează ascultătorului impresia reconfortantă de a fi „acasă”, 
acel „recognoscibil” în care constă adesea succesul la public al unei lucrări 
moderne: 


„Uneori, seara, stăteam pe buza dealului, iar jos, în vale, printre ierburile 
înalte, se auzeau frânturi de cântec ale oamenilor care mai erau la muncă, 
triluri de păsări, tălăngi de vite şi, în acelaşi timp, ca un ecou, baterea coasei 
pe un ic de metal, fundal de o sonoritate deosebită şi pitorească. Dacă mai 
adaug că peste toate acestea se suprapunea dangătul clopotului care anunța 
vecernia, aş putea spune că eram martorul unei adevărate simfonii a 
amurgului. Alteori, răsunau peste sat cântece de înmormântare, de nuntă sau 
pentru diferite ritualuri, slujba de la biserică, utrenia, paraclisul — sonorități 
topite în creuzetul sufletului meu. Ulterior, sublimate în compoziţiile de 
maturitate, s-au transformat în lucrări cameral-simfonice în care percuția 
aduce un freamăt ce conferă cameralului valență simfonică. Zgomotele 
satului, înregistrate în subconştient, m-au determinat să utilizez mult în 
compoziţie, după anii '60, timpanii, tobele, gongurile şi alte instrumente care 


KA 


evocau ambianța în care m-am format”!. 


Această multitudine de sonorități a fost evidenţiată în lucrarea Hestia, o 
simfonie pentru instrumente de percuție. 

De punctat în cazul orchestrației recviemurilor un nou contrast între 
aparenţă și esență: Recviemul profan debutează în dangăt de clopote (deci face un 
transfer spre o epocă a creștinismului) iar Recviemul trac utilizează preponderent 
toaca. Prin urmare avem noi aluzii la sincretismul dintre păgânism și creştinism 
specific zonei carpatice. 

Alături de sonoritatea deosebită obţinută prin combinaţiile timbrale, un 
element emblematic în creaţia lui Herman este melodica. Bazată pe utilizarea unor 
celule cu număr redus de sunete, melodia, de respiraţie scurtă, împrumută din nou 
date ale cântecului folcloric, ca semn al identităţii zonale. Herman afirmă în 
scrierile sale că „în folclorul nostru şi, mai ales în cel al copiilor, prevalează oligocordiile, 
fapt ce situează multe exemple de cântare autohtonă în sfera arhaicului sau ancestralului "2. 
Între cele mai folosite formule melodice în creația compozitorului clujean se 


1 Radu Constantinescu, Vasile Herman: De la timbala la pianul de concert, în: „Ziarul Financiar”, 7.1V.2006. 
2 Vasile Herman, Vechime şi identitate în muzica tradițională românească. Preliminarii 2 la o estetică a 
folclorului muzical românesc, f. ed., Cluj-Napoca, 2007, p.11. 


12 


remarcă oscilaţiile de secunde, tricordurile hemitonice sau anhemitonice, 
tritonurile și tetracordurile, dar și structurile cromatice întoarse. Modul în care 
înțelege să valorifice aceste elemente ţine și de această dată de o viziune stilistică 
personală, dictată de intenția de a integra creaţiile sale originale în circuitul 
european. Astfel, formulele intonaţionale de bază vor apărea adesea pe un ambitus 
lărgit, obţinut prin deplasarea unuia sau a mai multor sunete în altă octavă. De aici, 
o frecvență mare a septimelor, nonelor, octavelor mărite și micșorate care dă o 
aparență contemporană discursului muzical. În acelaşi timp, formulele 
intonaţionale stau la baza conturării armonice, dând naștere unor suprapuneri de 
secunde-septime, secunde-cvarte sau acorduri de cvarte. 

În prima parte a Recviemului trac, alături de tricordul hemitonic și de 
oscilația de secundă, este valorificat tritonul de cvartă mărită-secundă mică fa#-do- 
si (în sens descendent). O formulă intonaţională devenită idiomatică pentru 
Herman, extrasă din folclor, dar întâlnită şi în muzica cultă a secolului XX. Ea 
poate fi circumscrisă unui mod cu transpoziţie limitată al lui Messiaen sau unei 
scări modale de tonuri și semitonuri întâlnite și în folclor. 


Exemplul 1: Recviemul trac, partea I, mm. 14-16 


L 
KE See Ze 
ca eme mme 3 CC memeemmmeegmmmeemmmg Beie E EP PE 


DE 
-J — 
Te A oe 


ln EE III Deeg eeh Le E Egeter 
Gi SS "pap ER EE e 


2 
DR SIRE A ce eg eme EE EE, € age IA EE Zei EE PIE IA 
ei e veer d em, 8 ba e Ce e e ECH e DTA E PE EH ee Pe WARDEN ER A Gate ërem en egen 
Su E eege PE II 5 ERC 
EE === 
IRI EE EE 
Reech E 


oC EEE E E a EECH 
e a 
Së Sg EE 


A 28 m. F e 5 


w^ 


EN E LN, E 


Exemplul de mai sus ne oferă oportunitatea de a puncta încă un aspect 
definitoriu pentru creaţia lui Herman. Este vorba despre principiul variaţiei 
continue care constă în metamorfozarea permanentă a micilor formule 

intonaţionale și ritmice, prin transpuneri ale unor sunete, interpolări de sunete noi, 
augmentări și diminuţii. În opinia lui Herman, aceste transformări nu afectează 
profilul de bază al formulelor utilizate, ele păstrându-și identitatea şi 
recognoscibilitatea. Principiul variației continue se raportează nu numai la scriitura 
melodică și ritmică, ci este în multe situaţii generator de formă. Prin utilizarea 
celulelor intonaţionale se asigură unitatea materialului, coerenţa sa și chiar unele 
contururi ciclice, dar există şi posibilitatea implicării unor forme de tip invenţiune 
sau a unor structuri de lanţ. 

În cazul Recviemului trac, intervalele de secundă și cvartă care compun una 
dintre formulele melodice de bază vor apărea în diferite ipostaze. De remarcat în 
acest sens economia de mijloace, dar şi potenţialul pe care această structură îl are. 


Exemplul 2: Recviem trac, ms. 41-43, campanella 


Inversarea sunetelor în cadrul formulelor melodice (fie ele tricorduri, 
tetracorduri sau altele) este unul dintre procedeele favorite. Poate fi observat în 
exemplul de mai sus, dar şi în cele care urmează. 

În ceea ce priveşte scriitura pentru voci (bariton în cazul Recviemului trac și 
ansamblu de femei în cazul Recviemului profan), Herman rămâne credincios unui 
principiu care are în vedere respectarea prozodiei și a intonaţiei vorbirii, în special 
în cazul vocii soliste. De aici va rezulta un tip de linie vocală apropiată uneori de 
ideea de Sprechgesang, cu momente în care se renunţă total la sunetul cântat în 
favoarea celui vorbit. În rest, ritmica se pliază pe aceea a vorbirii obișnuite, iar 
intervalica subliniază intonaţia acesteia, în plus adăugându-se fragmente de 
recitativ preluate din stilul doinit. 


Exemplul 3: Recviem trac, partea I, mm. 23-28, bariton 

În fragmentul de mai sus, extras din Recviemul trac, se poate observa cum 
finalurile de vers sunt reluate sub formă de recitativ recto tono, o nouă trăsătură 
specifică lui Herman prin care se face trimitere la moştenirea orală a culturii 
noastre. 

În cazul ansamblului de „bocitoare” din Recviemul profan se preferă o 
scriitură heterofonică întreruptă pe alocuri de fragmente vorbite. Aici este vorba 
despre o tratare heterofonică obișnuită, cu mici oscilaţii ale unora dintre voci. 


Exemplul 4: Recviem profan, partea a Il-a, mm. 30-32 

Aceasta însă nu este neapărat o caracteristică definitorie a stilului lui 
Herman. În general, creația acestuia este marcată de predilecția pentru un tip de 
heterofonie care devine amprentă personală și anume suprapunerea unei melodii 
cu variantele sale augmentate și diminuate ritmic, de unde rezultă o țesătură 
sonoră în care detaliul se estompează în favoarea impresiei de ansamblu. O 
variantă şi mai elaborată de heterofonie observăm în fragmentul următor din 
Recviemul trac, unde textura sonoră este compusă din variaţii ritmice și melodice 
ale unor celule (Exemplul 5). 

Și pentru că Herman vorbea despre amintirile sale, ne întrebăm care este 
rostul celor două secțiuni instrumentale în cadrul Recviemului profan şi mai ales de 
ce acest titlu: Triumful amintirilor. Dacă prima dintre cele două părți are un caracter 
așezat, conținând elemente extrase din stilul doinit, fragmente melismatice, scurte 
recitative recto tono, dangăte de clopot și unde se pot detecta cu ușurință câteva 

dintre formulele intonaţionale preferate de Herman, (Exemplul 6), în cea de-a doua 
ne surprinde un allegro giocoso cu ritmuri giusto şi melodică specifică folclorului 
copiilor (un nou contrast, de această dată față de atmosfera sobră pe care o 
subînțelegem în cazul unui recviem sau ritual de trecere). De asemenea, se 
detașează o melodie cu ritmică de dans. Cele două structuri, individualizate 
melodic și ritmic, se întrețes și se suprapun în mai multe variante. 


Exemplul 5: Recviem trac, partea a Il-a, mm. 30-33. 

Exemplul 6: Recviem profan, partea I, mm. 9-11 


Exemplul 7: Recviem profan, partea a I-a, mm. 23-27. 

Explicaţia pentru introducerea acestor segmente muzicale este dată de 
însuși titlul lor, precum și de contextul în care se presupune că se încadrează 
lucrarea: tristețea și plânsul specifice acestui moment sunt întrerupte de amintiri 
legate de cel plecat, duioase sau vesele, ceea ce moartea nu-i poate răpi celui rămas 
în viaţă. De aceea, în confruntarea cu acest dușman care poate părea mai puternic 
decât omul, se poate vorbi despre un triumf al amintirii, despre frumuseţea care 
rămâne şi care reprezintă suma momentelor valoroase trăite și păstrate în 
memorie, redate de Herman în mod simbolic prin cele trei coordonate: jocul 
copilăros, dansul vesel plin de viaţă și cântecul lung nostalgic. 

În realizarea acestor momente compozitorul exploatează potențialul 
timbral al instrumentelor alese, de la gongurile care redau dangătul clopotelor 
bisericii la sonorităţile de aulos ale flautelor, de la sunetul cantabil al coardelor la 
efectele speciale de tip tremolo rapid sau lent, vibrato, pizzicato sau frullato şi slap 
pentru suflători. 


În concluzie, cred că prin abordarea acestor lucrări putem răspunde la 
câteva întrebări: 

De ce recviem? Cel mai probabil din intenţia de aliniere a muzicii 
româneşti la valorile celei culte universale. 

De recviem atipic, profan sau trac? Ca o manifestare a identităţii culturale 
în context european. 

De ce două recviemuri? Probabil că Herman a dorit să valorifice cât mai 
mult din potenţialul tradiţiilor românești, de fiecare dată abordând altă fațetă a 
acestora, pentru a vedea şi a demonstra viabilitatea lor într-un context al muzicii 
culte. Este vorba despre elementul arhetipal, stratul ancestral al folclorului, 
potenţat în Recviemul trac, versus folclorul viu, specificul satului românesc pe care 
Herman l-a cunoscut și l-a asimilat, redat în Recviemul profan. Modalităţile de 
conturare a discursului muzical vor fi diferenţiate în funcţie de cele două 
perspective propuse. 

De ce în primul deceniu al mileniului al treilea? Este epoca în care la Cluj 
s-a manifestat un interes în această direcţie, prin cercetarea compozitorului Adrian 
Pop cu privire la recviemul românesc. La acea dată Herman nu avea scrisă nicio 
lucrare de gen, şi este posibil să fi fost provocat de acest demers teoretic pentru a 
crea. Știm că Herman a compus unele dintre lucrările sale determinat fiind de 
unele documentări personale, ca o consecinţă firească a aprofundării unor tematici 
la nivel teoretic. Dacă și scrierile altor muzicieni l-au impulsionat în a crea, acest 
lucru este cu atât mai interesant. În mod indiscutabil însă, cele două recviemuri 
sunt concepute aproximativ în aceeași perioadă în care muzicianul clujean a scos la 
iveală studiul teoretic Vechime și identitate în muzica tradițională românească. 

Preliminarii 2 la o estetică a folclorului muzical românesc (2007), dovedind o dată în 
plus legătura indestructibilă între vocaţia de creator şi aceea de muzicolog. 

De ce un „triumf al amintirii” în acest context trist? Pentru că amintirea 
este ceea ce nu poate fi atins de moarte, este ceea ce rămâne. 

Cum? Prin apelul la ceea ce Herman numea „arheologie muzicală”, adică 
forarea în adâncime a folclorului românesc și descoperirea unor date esenţializate, 
extragerea şi implicarea acestora în creație garantând, în opinia sa, tocmai 
identitatea culturală. 

Prin utilizarea unor texte care aparţin stratului străvechi păgâno-creștin. 

Prin conturarea unui limbaj care devine amprentă personală, sau idiom, în 
care prevalează oligocordiile, formulele melodice preferenţiale tratate după 
principii prestabilite (variaţie continuă, ruperi de registru, interpolări de sunete), 
citate, structuri heterofonice (diferenţiate în funcţie de vechimea stratului folcloric), 
elemente specifice stilului doinit dar și celui de dans ori aparținând folclorului 
copiilor, toate acestea încununate de o componentă timbrală care generează un 
ethos deosebit, asigurând individualitatea și originalitatea discursului muzical. 

